PIB Headquarters
ഇന്ത്യയുടെ ഉൾനാടൻമേഖലകളിൽ നടക്കുന്ന കോവിഡ് പ്രതിരോധ പോരാട്ടങ്ങൾഅമിതാഭ് കാന്ത്,രാജേശ്വരി സഹായ്
കോവിഡ് മഹാമാരിയ്ക്കെതിരായ രാജ്യത്തിൻറെ പോരാട്ടത്തിൽ ചെറുതെങ്കിലും അതീവപ്രാധാന്യമുള്ള സംഭാവന നൽകി ശ്രദ്ധേയമാവുകയാണ് ജാർഖണ്ഡിലെ ബൊക്കാറോ ജില്ലയിലെ ബലിദിഹ് വ്യാവസായിക മേഖലയിലെ ഒരു സ്പിരിറ്റ് ഫാക്ടറി ."സ്മൈലിങ് ബൊക്കാറോ " എന്ന പേരിൽ പതിനായിരം ലിറ്ററോളം സാനിറ്റൈസറാണ് ഇവർ ഉത്പാദിപ്പിച്ചത്. ലോകാരോഗ്യസംഘടന നിഷ്കർഷിച്ചിട്ടുള്ള മാനദണ്ഡങ്ങൾക്ക് വിധേയമായി നിർമ്മിച്ച ഇവ ജില്ലയിലെ ജനങ്ങൾക്ക് ലിറ്ററിന് 210 രൂപയ്ക്കാണ് ലഭ്യമാക്കുന്നത്.
ബൊക്കാറോയിൽ നിന്നും നാല് മണിക്കൂർ യാത്ര ചെയ്താൽ ജാർഖണ്ഡിലെ തന്നെ മറ്റൊരു ജില്ലയായ ദുംകയിലെത്തും. ഈ ലോക് ഡൗൺ കാലയളവിൽ ജനങ്ങൾ വീടുകളിൽത്തന്നെയുണ്ടെന്ന് ഉറപ്പാക്കുന്നതിനായി അവർക്കായി ഓൺലൈൻ മത്സരങ്ങളും, വിനോദങ്ങളും സംഘടിപ്പിച്ചിരിക്കുകയാണ് ഇവിടുത്തെ ജില്ലാ ഭരണകൂടം. വിവിധ നൈപുണ്യങ്ങളെ \ ശേഷികളെ അടിസ്ഥാനമാക്കിയ ഈ മത്സരങ്ങളിൽ പങ്കെടുക്കാൻ, താല്പര്യമുള്ളവർക്ക് "ഡാസ്ലിങ് ദുംഗ " എന്ന പേരിലുള്ള ട്വിറ്റർ അക്കൗണ്ടിലോ, ഫേസ്ബുക് പേജിലോ അവരുടെ എൻട്രികൾ നൽകാം.
"കൊറോണ കാലയളവിൽ എന്തെങ്കിലും ചെയ്യൂ”  എന്ന് പേരിട്ടിരിക്കുന്ന ഈ പദ്ധതി തങ്ങളുടെ അഭിരുചികൾ തിരിച്ചറിയാൻ ഈ ലോക്ഡൗൺ കാലയളവിനെ പ്രയോജനപ്പെടുത്താൻ ജനങ്ങൾക്കു അവസരമൊരുക്കുന്നു. ഇരുന്നൂറോളം പേരാണ് പരിപാടിയിൽ പങ്കെടുക്കാൻ അവരുടെ എൻട്രികൾ നല്കിയിരിക്കുന്നത്. ഇതിനുപുറമെ പ്രാദേശിക കേബിൾ ശൃംഖലയുമായി ചേർന്ന് സിനിമകളുടെ പ്രദർശനവും ഉറപ്പാക്കിയിട്ടുണ്ടെന്നും, ഇത് ജനങ്ങളുടെ വിരസത അകറ്റുന്നതിനൊപ്പം , സാമൂഹിക പ്രശ്നങ്ങളെപ്പറ്റിയുള്ള ധാരണ അവർക്ക് നൽകുമെന്നും ദുംഗ ജില്ലാ കളക്ടർ .രാജേശ്വരി ബി അറിയിച്ചു.
സാമൂഹിക അകലം ഉറപ്പാക്കുന്നതിനായി രാജ്യമൊട്ടാകെ കർശനമായ ലോക് ഡൗൺ നടപ്പാക്കുന്നതടക്കം ശക്തമായ പോരാട്ടമാണ് ന്ത്യ കോവിഡ് 19 നെതിരെ നടത്തുന്നത്. ഇതിനു കരുത്ത് പകരുന്ന സമീപനമാണ് രാജ്യത്തെ
112 ആസ്പിറേഷണല് ജില്ലകളിൽ ഭൂരിഭാഗവും കാഴ്ച വയ്ക്കുന്നതും. കോവിഡ് പ്രതിരോധ നടപടികളിൽ പങ്കുചേരാനും, അവയെ കൂടുതൽ ശക്തിപ്പെടുത്താനും സാധ്യമായ എല്ലാ നടപടികളും ഈ ജില്ലകൾ സ്വീകരിക്കുന്നുണ്ട് .
(ഇത്തരത്തിൽ, പ്രശംസനീയമായ നിരവധി നൂതന ശ്രമങ്ങളാണ് ജാർഖണ്ഡിൽ നടക്കുന്നത്. കോയൽ നദിതീരത്തുള്ള പലാമു ഇടത് തീവ്രവാദബാധിത ജില്ലകളിലൊന്നാണ്. ഭൂരിഭാഗവും വനഭൂമി കൊണ്ട് നിറഞ്ഞ ഈ ജില്ല തങ്ങളുടെ ഭൂമിശാസ്ത്രപരമായ എല്ലാ പരിമിതികളെയും മറികടന്നുള്ള പ്രവർത്തനമാണ് കോവിഡ് പ്രതിരോധത്തിനായി കാഴ്ചവയ്ക്കുന്നത്. ജില്ലയിലെ എല്ലാ താമസക്കാർക്കും അവശ്യസാധനങ്ങൾ അവരവരുടെ വീടുകളിൽ തന്നെ എത്തിച്ചുനൽകുന്നുണ്ട്. ഉപഭോക്താക്കളുടെ ആവശ്യമനുസരിച്ച് സേവനം ലഭ്യമാക്കാൻ, ജില്ലാഭരണകൂടം ഏഴ് വ്യാപാരികളെ ചുമതലപ്പെടുത്തിയിട്ടുണ്ട്. നേരിട്ടുള്ള സ്പര്ശനം ഒഴിവാക്കിയാണ് വിതരണക്കാർ ഈ സാധനങ്ങൾ വിതരണം ചെയ്യുന്നത്. കൂടാതെ സ്പർശനസാധ്യതയുള്ള ഇടങ്ങളൊക്കെത്തന്നെ അണുവിമുക്തമാക്കുകയും ചെയ്യുന്നു. ആവശ്യക്കാർക്ക് രണ്ടുമണിക്കൂറിനുള്ളിൽ സൗജന്യ റേഷൻ പാക്കറ്റുകളും ജില്ലാഭരണകൂടം ലഭ്യമാക്കുന്നുണ്ട് .
ഈകാലയളവിൽ ജനങ്ങൾക്കുണ്ടാകാനിടയുള്ള മാനസികപരമായ ബുദ്ധിമുട്ടുകൾ മനസിലാക്കാനും, അവർക്ക് സഹായം ലഭ്യമാക്കാനുമായി ഒരു മാനസികാരോഗ്യ ഹെൽപ്പ് ലൈനു സംസ്ഥാന തലസ്ഥാനമായ റാഞ്ചിയിൽ രൂപം നൽകിക്കഴിഞ്ഞു. എല്ലാ ദിവസവും ഉച്ചക്ക് 12 മുതൽ വൈകിട്ട് 5 വരെയാണ് ഇതിന്റെ പ്രവർത്തനം.
“ഈ ലോക് ഡൗൺ കാലയളവിൽ സമൂഹത്തിലെ എല്ലാ വിഭാഗം ജനങ്ങൾക്കും ഭരണകൂടത്തിന്റെ ശ്രദ്ധ കിട്ടുന്നുണ്ടെന്ന് ഉറപ്പാക്കുകയാണ് ഞങ്ങളുടെ ലക്ഷ്യമെന്ന് റാഞ്ചി ജില്ലാ കളക്ടർ റായി മഹിപത് റായ് പറഞ്ഞു. ഇതിനായി ദുർബല വിഭാഗങ്ങളിൽപെട്ടവർക്കായി പാകം ചെയ്ത ഭക്ഷണം, റേഷൻ എന്നിവയും, മുതിർന്ന പൗരന്മാർക്കായി മറ്റു പിന്തുണകളും ഉറപ്പാക്കിയിട്ടുണ്ട്. ഇത്തരം ശ്രമങ്ങൾക്ക് ജനങ്ങളുടെയിടയിൽ നിന്നും നല്ല പ്രതികരണമാണ് ലഭിക്കുന്നതെന്നും, അദ്ദേഹം വ്യക്തമാക്കി.
അയൽ സംസ്ഥാനമായ ബീഹാറിലെ നവാദ ജില്ലയിൽ കൊറോണ പ്രതിരോധം ലക്ഷ്യമിട്ട് ‘Go Corona: Sartakta Hi Bachav’ എന്ന പേരിൽ ഒരു മൊബൈൽ അപ്ലിക്കേഷൻ ജില്ലാഭരണകൂടം തുടങ്ങിയിട്ടുണ്ട്. രോഗബാധിതരെ അതിവേഗം തിരിച്ചറിഞ്ഞു അവർക്ക് അടിയന്തിര വൈദ്യസഹായം നൽകാനാണ് ജില്ല അധികൃതർ ലക്ഷ്യമിടുന്നത്. നവാദയ്ക്ക് പടിഞ്ഞാറുള്ള ഗയ, ഔറംഗാബാദ് ജില്ലകളിലും സാമൂഹിക അകലം കാര്യക്ഷമമായി പാലിക്കപ്പെടുന്നു. വ്യാപാരസ്ഥലങ്ങളിലും മറ്റും, ക്യൂവിൽ നിൽക്കുന്നവർ തമ്മിൽ അകലം പാലിക്കുന്നത് ഉറപ്പാക്കാനായി ആറടി അകലത്തിൽ പ്രത്യേക അടയാളങ്ങൾ ഏർപ്പെടുത്തിയിട്ടുണ്ട് .
ഛത്തീസ്ഗഡിലെ ആദിവാസിമേഖലയായ ദന്തേവാഡ ജില്ല ഇന്ത്യയിൽ മനുഷ്യവാസം ആരംഭിച്ച ആദ്യ സ്ഥലങ്ങളിൽ ഒന്നാണ്. ജില്ലയിൽ അലഞ്ഞുതിരിഞ്ഞു നടക്കുന്നവർ, ഭിക്ഷക്കാർ, മാലിന്യം പെറുക്കുന്നവർ, നിരാലംബരായ മുതിർന്ന പൗരന്മാർ തുടങ്ങിയവരിൽ നിന്നും 241 പേരെ തിരിച്ചറിഞ്ഞ്, അവർക്ക് ജില്ലാഭരണകൂടം സ്ഥിരമായി ഭക്ഷണപാക്കറ്റുകൾ ലഭ്യമാക്കുന്നു. സംസ്ഥാനഗവണ്മെന്റിന്റെ നിർദേശപ്രകാരം പോഷണക്കുറവ് നേരിടുന്ന കുട്ടികൾക്ക്, വീടുകളിൽ റേഷൻ എത്തിക്കാനുള്ള നടപടികളും ഭരണകൂടം സ്വീകരിച്ചു കഴിഞ്ഞു.
ആസ്സാമിലെ ഗോൽപാര ജില്ലയിൽ ഭിന്നശേഷിക്കാരായ വ്യക്തികള്ക്ക് ഗ്രാമീണ സ്വയം തൊഴിൽ പരിശീലന കേന്ദ്രങ്ങളിൽ  പരിശീലനം ലഭ്യമാക്കാനുള്ള ഒരു പദ്ധതിക്ക് മുഖ്യമന്ത്രി സർബാനന്ദ സോനോവാൾ കഴിഞ്ഞ നവംബറിൽ തുടക്കം കുറിച്ചിരുന്നു. പ്ലാസ്റ്റിക് ബാഗുകൾക്ക് പകരം തുണി സഞ്ചികൾ നിർമ്മിക്കാനും ഇവർക്ക് പരിശീലന നൽകിയിരുന്നു. ഉന്നത ഗുണമേന്മയുള്ള മുഖാവരണങ്ങളുടെ നിർമ്മാണത്തിലാണ് ഈ സംഘം ഇപ്പോൾ ശ്രദ്ധചെലുത്തിയിരിക്കുന്നത്. ഇവർ നിർമ്മിക്കുന്ന മുഖാവരണങ്ങളുടെ വില്പന ജില്ലാ ഭരണകൂടം ഉറപ്പാക്കിയിട്ടുണ്ട്. ലോക് ഡൗൺ കാലയളവിൽ ഈ തൊഴിലാളികൾക്ക് ഇതിലൂടെ ഒരു സ്ഥിരാവരുമാനവും ലഭിക്കുന്നു.
ഗോൽപാരയിലെ വിവിധ പൊതു സ്വകാര്യ ആരോഗ്യസംരക്ഷണ കേന്ദ്രങ്ങളിലായി 85 ലേറെ ഐസൊലേഷൻ ബെഡുകൾ സജ്ജമാക്കിയിട്ടുണ്ട് . വൃത്തിയുള്ള ക്വാറന്റീൻ സംവിധാനങ്ങലും ലഭ്യമാക്കിയിട്ടുണ്ട്. ആശ പ്രവർത്തകരുടെ സഞ്ചാരപഥം രേഖപ്പെടുത്തുന്നതിനായി ഗൂഗിൾ സ്പ്രെഡ്ഷീറ്റുകളും ഉപയോഗപ്പെടുത്തുന്നു. ആശുപത്രി കിടക്കകളടക്കമുള്ള സൗകര്യങ്ങളുടെ ലഭ്യത ഉറപ്പാക്കുന്നതിനായി, പ്രാദേശിക വിഭവങ്ങളും ഉപയോഗിക്കുന്നു. ജീവിതത്തിൽ രണ്ടാമതൊരു അവസരം ഇനി ലഭിക്കില്ലെന്നും അതിനാൽ വീടുകളിൽ തന്നെ സുരക്ഷിതരായി തുടരാൻ ജനങ്ങൾ ശ്രദ്ധിക്കണമെന്നും ഗോൽപാര ജില്ലാ കളക്ടർ വർണലി ദേക ഓർമ്മിപ്പിക്കുന്നു.
ഭാവിയിൽ ഉണ്ടാകാൻ ഇടയുള്ള വെല്ലുവിളികൾക്കുള്ള തയ്യാറെടുപ്പുകളുടെ ആവശ്യവും കോവിഡ് 19 നമുക്ക് മുന്നിൽ വരച്ചിടുന്നു. രാജ്യത്തെ ദുരന്ത നിവാരണ സൗകര്യങ്ങൾ മെച്ചപ്പെടുത്താനുള്ള ഒരു അവസരമാണ് നമുക്ക് ഇതിലൂടെ കൈവന്നിരിക്കുന്നത്. ഡിജിറ്റല് ഇടപെടലുകള്- അപകടസാധ്യതകളെ വിലയിരുത്താനുള്ള ഓണ്ലൈന് പ്ലാറ്റ്ഫോമുകള്, ട്രാക്കിങ്ങ് ആപ്ലിക്കേഷനുകള്, സാമൂഹിക ആരോഗ്യപ്രവർത്തകർക്കായുള്ള മെച്ചപ്പെട്ട പരിശീലനങ്ങൾ, പോലീസിന്റെയും അർധസൈനിക വിഭാഗങ്ങള്ക്കും ഉയര്ന്ന ബോധവത്ക്കരണം, നിരാലംബരെ സംരക്ഷിക്കാനായി മുൻകൂട്ടി സ്വീകരിക്കുന്ന സാമൂഹിക- സാമ്പത്തിക നടപടികൾ- കോവിഡ് മഹാമാരിക്ക് ശേഷവും ഇവയ്ക്കെല്ലാം മുന്ഗണന നല്കി തുടര്ന്ന് പോകേണ്ടതുണ്ട്.
കോവിഡിനെതിരായ പോരാട്ടത്തിലെ യഥാർത്ഥ വെല്ലുവിളി, രാജ്യത്തെ ജനങ്ങളെ സുരക്ഷിതരായും പ്രചോദിതരായും, ശുഭാപ്തിവിശ്വാസത്തോടെയും നിലനിർത്തുക എന്നതാണ്. ഇത്തരമൊരു മഹാമാരിയുടെ പശ്ചാത്തലത്തിലും ഭാരതീയർ പ്രകടിപ്പിക്കുന്ന ഇച്ഛാശക്തിയുടെ ഉത്തമഉദാഹരണങ്ങളാണ്, സമൂഹത്തിന്റെ താഴെത്തട്ടിൽ നിന്നും ഉയർന്നു വരുന്ന ഇത്തരം കഥകൾ. ഇന്ത്യയിലെ ഏറ്റവും പിന്നാക്കം നിൽക്കുന്ന സംസ്ഥാനങ്ങളിൽ നിന്നുമാണ് ഇത്തരം അനുഭവങ്ങൾ എന്നതാണ് ഇവയെ കൂടുതൽ ശ്രദ്ധേയമാക്കുന്നത്. കോവിഡ് പ്രതിരോധ പോരാട്ടത്തിൽ മറ്റു സംസ്ഥാനങ്ങൾക്കും ഈ മാതൃകകളെ ഉപയോഗപ്പെടുത്താവുന്നതാണ്.
രാജ്യത്തെ ആസ്പിറേഷണല് ജില്ലകളിൽ നമ്മുടെ മൊത്തം ജനസംഖ്യയുടെ ഏതാണ്ട് പതിനെട്ടു ശതമാനത്തോളം ആളുകൾ അധിവസിക്കുന്നുണ്ട്. അതുകൊണ്ടുതന്നെ രാജ്യത്തിൻറെ വികസനകുതിപ്പിൽ ഈ ജില്ലകൾ അതീവ പ്രാധാന്യം വഹിക്കുന്നുമുണ്ട്. പോഷണം, ആരോഗ്യം, വിദ്യാഭ്യാസം തുടങ്ങിയ പ്രമുഖ രംഗങ്ങളിൽ ഏറ്റവും പിന്നാക്കം നിൽക്കുന്ന ജില്ലകളാണിവ. എന്നാൽ, സമൂഹത്തിലേക്ക് നേരിട്ട് ഇറങ്ങിച്ചെന്നുള്ള, വിവിധ നടപടികളിലൂടെ ഈ ജില്ലകൾ, ഇന്ത്യയുടെ കൊറോണവൈറസിനെതിരായ പോരാട്ടത്തിൽ നെടുനായകത്വം വഹിക്കുന്നതാണ് ഇപ്പോൾ നമുക്ക് കാണാനാവുന്നത്.അമിതാഭ് കാന്ത് നിതി ആയോഗ് സിഇഒ യും, രാജേശ്വരി സഹായ് നിതി ആയോഗിലെ ഉദ്യോഗസ്ഥയാണ്. അഭിപ്രായങ്ങൾ വ്യക്തിപരം